
Etiologia maladiilor prionice

 Institutul de Genetică al Universităţii din Bucuresti, Aleea Portocalilor Nr.1-3 Sector 6 Bucureşti

Introducere

Prionii sunt particule infecţioase care cauzează un grup de maladii neurodegenerative caracterizate prin degenerarea sistemului nervos central. Sunt lipsiţi de orice tip de acid nucleic şi pot induce o serie de maladii atât la om cât şi la animale. La om, cele mai cunoscute sunt: maladia Creutzfeld-Jacob (CJD), sindromul Gerstmann-Straussler-Scheinker (GSS), insomnia fatală familială (FFI), maladia Kuru şi sindromul Alpers (întâlnit numai la copii), iar la animale: scrapie (la oi şi capre), encefalopatia spongiformă bovină (BSE) sau “boala vacilor nebune”, encefalopatia spongiformă a felinelor, a cervidelor, etc. 

Procesul care declanşează boala este reprezentat de conversia unei proteine normale, sintetizată în mod natural în creierul tuturor mamiferelor (PrPc), într-una mutantă, anormală (PrPSc). In funcţie de factorul care induce conversia PrPc în PrPSc, natura acestor afecţiuni poate fi genetică (în cazul unei mutaţii punctiforme a genei pentru PrP, transmisă autozomal dominant), infecţioasă (ca urmare a consumului alimentelor contaminate, a folosirii unor instrumente chirurgicale nesterile, injectării unor hormoni derivaţi din hipofiza prelevată de la cadavre), sau sporadică (datorată unor mutaţii spontane ale genei PrP, care intensifică rata conversiei proteinei prionice, cât şi unor factori necunoscuţi).

Maladiile prionice reprezintă un grup heterogen de disfuncţii neurodegenerative cunoscute ca encefalopatii spongiforme transmisibile (TSE), ce au în comun leziuni cerebrale, produse prin degenerescenţa vacuolară a neuronilor. Post-mortem se constată un aspect spongios al creierului, aspect datorat prezenţei vacuolelor care se găsesc în special la nivelul substanţei cenusii, corespunzător corpilor neuronali. 

Perioada de latenţă a acestor maladii este variabilă (luni sau chiar zeci de ani). Odată instalată, boala evoluează spre debilitate mintală, demenţă, pierderea controlului motor, imobilizare etc. 

Interesul crescut faţă de aceste afecţiuni este datorat unor particularităţi legate de structura, modul de transmitere şi patologia indusă, intra sau interspecific, de către prion. 

Toate aceste maladii sunt asociate cu alterarea conformaţională determinată de conversia formei normale a proteinei prionice, sensibilă la protează (PrPC), la o formă rezistentă la protează (PrPSc), marker specific TSE-urilor; această modificare are loc doar după ce proteina prionică a fost ancorată la nivelul membranei celulare. 


Atunci când la nivelul genei care codifică proteina prionică normală, au loc mutaţii punctiforme, se realizează sinteza unei izoforme anormale, denumită, după numele bolii la care a fost studiat “PrP scrapie” sau PrPSc. Aceasta proteină scrapie mai este cunoscută si sub numele de prion. Conceptul de prion a fost introdus de Prusiner în urma studierii scrapiei la oi (encefalopatia spongiformă a ovinelor). Prionii reprezintă o categorie de agenţi infecţioşi, considerându-se ca sunt un mister din punct de vedere biologic, deoarece, în structura lor intră doar o moleculă proteică. Fiind lipsiţi de genom, diferă de toate categoriile de agenţi infecţioşi cunoscute până în prezent, prin faptul că nu conţin nici un tip de acid nucleic (ADN sau ARN). Este interesant de relatat faptul că prionii rezistă la acţiunea multor factori fizico-chimici, printre care amintim: formol 10% (timp de 28 de luni), caldură (rezistă la fierbere timp de 3 ore), factori inhibitori ai acizilor nucleici, precum şi la acţiunea radiaţiilor UV (activitate infecţioasă 100%).

Prin analogie, forma normală a acestei proteine, prezentă în condiţii normale în celulă, a fost desemnată PrPC (proteina prionică ceulară). 

Figura 1. Reprezentarea activitatii infecţioase a prionului si a organismelor cu grad diferit de organizare a ADN, sub actiunea UV.

In încercarea de a descifra cauza care stă la baza apariţiei acestor maladii, au fost formulate mai multe teorii. Imposibilitatea de a descoperi pe preparate provenite de la pacienţi cu TSE, un agent infecţios reprezentat de un acid nucleic, precum şi rezistenţa foarte mare a acestor maladii la tratamente, care de obicei distrug acidul nucleic, conduce la formularea ipotezei proteinei prionice infectante. Această ipoteză a fost postulată în 1982, de către Stanley Prusiner care susţine etiologia proteică a TSE, şi presupune că PrPSc ar acţiona ca matriţă în conversia izoformei PrPC normale, în PrPSc asociată cu boala. Astfel, în această viziune, proteina prionică se autopropagă prin contactul cu proteina normală, pe care o determină într-un anume fel să adopte o conformaţie diferită faţă de cea iniţială, luând forma prionică. Aceste modificări se propagă în lanţ, astfel încât noile particule infecţioase modifică în continuare alte proteine prionice normale cu care vin în contact. S-a demonstrat că în absenţa acestei proteine normale, PrPSc este incapabilă de a determina apariţia bolii. Una din lacunele acestei ipoteze este faptul că nu poate explica cum o moleculă proteică poate determina proprietăţi biologice diferite precum şi diferite forme de TSE. S-ar părea, totuşi, că diferitele forme de TSE ar fi determinate de diferite conformaţii şi/sau de nivelul diferit de glicozilare al proteinei prionice. 

O altă ipoteză incriminează un agent infecţios asemănător virusurilor, numit virino, ale cărui copii ar permite dezvoltarea diferitelor variante ale bolii neurodegenerative şi, ocazional, schimbarea caracteristicilor prin mutaţie. Acesta este un agent infecţios subviral alcătuit dintr-o moleculă mică de acid nucleic, asociat cu o proteină codificată de celula gazdă. In aceste condiţii se pare ca virino este asociat cu izoforma scrapie a proteinei prionice.

Totuşi, ipoteza cea mai vehiculată este că PrPSc ar fi ea însăşi principalul şi chiar singurul component al agentului infectios. Aceasta ipoteză, “protein only”, propusă de Griffith în anul 1967, arată că propagarea prionilor ar avea loc prin intermediul PrPSc care se replică cu înaltă fidelitate prin recrutarea PrP endogene. In absenţa acestei forme, s-a arătat că PrPSc este incapabilă de a se replica şi de a induce boala. Pentru a fi infecţioasă, PrPSc trebuie să găsească în celula infectată molecule identice din punct de vedere chimic, pentru a le modifica structura.

Structura PrPC 

Proteina prionică celulară este exprimată la nivelul sistemului nervos central şi periferic, în ţesutul limfatic şi la nivelul joncţiunilor neuromusculare, ca o proteină situată la suprafaţă celulei, fiind ancorată de membrana celulară prin intermediul unei ancore glicolipidice. In mod normal, această formă este produsă în creierul tuturor mamiferelor şi este inofensivă, însă, în anumite condiţii poate adopta o formă alterată, care reprezintă agentul infecţios implicat în dezvoltarea TSE. Odată instalat la nivelul creierului, acest agent transformă moleculele proteinice normale într-un număr mare de copii infecţioase, care sunt depozitate extracelular ca plăci amiloide sau intracelular ca fibrile sau "fâşii" prionice (agregate de prioni).

Proteina structurală este o glicoproteină hidrofobă, cu o greutate moleculară de 28KDa, având în compoziţia sa 208-220 de aminoacizi, în funcţie de specie. Prezintă un capăt NH2-terminal, o regiune centrală şi un capăt COOH-terminal. Domeniul NH2-terminal conţine 80-100 de aminoacizi, o regiune alcătuită din cinci copii ale unei octarepetiţii, existând cazuri în care acest număr este mai mare (de exemplu la bovine unde există şase astfel de copii). Numeroase studii au arătat că aceste repetiţii au un grad înalt de conservare în seria animală, ceea ce înseamnă că îndeplinesc un rol important în funcţionarea proteinei. La nivelul acestor repetiţii se găseşte un situs de legare pentru ionii unor metale, în special pentru ionii de cupru şi se presupune că activitatea proteinei ar depinde de prezenţa acestor ioni. 

Acest domeniu se caracterizează printr-o plasticitate deosebită şi prin prezenţa unor structuri helicale, sugerând că este implicat în conversia PrPc(PrPSc. 

Capătul COOH-terminal conţine 120 de aminoacizi, o secvenţă semnal pentru ataşarea unui glicofosfatidil inozitol care reprezintă “ancora” cu care PrP este prinsă de membrana celulară, şi o regiune conservată, reprezentată de două resturi de cisteină unite prin două punţi disulfidice. Proteina este procesată post-translaţional astfel încât are loc o rearanjare a unui număr variabil de aminoacizi la nivelul ambelor domenii terminale. 

Forma patogenă sau "scrapie" (PrPSc) este identică din punct de vedere al compoziţiei în aminoacizi cu proteina prionică normală, însă există diferenţe marcante la nivelul structurii secundare şi terţiare. Metodele biofizice, cum ar fi analizele RMN şi dicroismul circular, au arătat că există diferenţe între cele două izoforme la nivelul structurii secundare, care constau în faptul că PrPc este bogată în structuri (-helix, regiuni în care scheletul proteinic se răsuceşte sub forma specifică a unei spirale, în timp ce PrPSc este bogată în legături (-pliate, în care proteina este desfăşurată. Miezul proteinic al PrP conţine 3 (-helixuri şi o structură (-pliată scurtă, restul moleculei prezentând o mobilitate crescută. Originea diferenţelor conformaţionale dintre cele două forme este necunoscută. Ele ar putea fi determinate fie de organizarea terţiară a monomerilor PrPSc, fie ar putea rezulta din structura cuaternară diferită a polimerilor PrPSc. 

Funcţia PrPc este încă necunoscută, însă şi din acest punct de vedere există o serie de ipoteze. Numeroase studii au fost realizate pentru a stabili rolul fiziologic al PrP la suprafaţa celulei şi s-a constatat că poate acţiona ca un receptor celular pentru un ligand extracelular care nu a fost încă identificat. O altă ipoteză sugerează că PrP, la suprafaţa celulei, leagă ionii de cupru, fiind implicată în transportul şi metabolizarea acestora. Prin izolarea unei octarepetiţii din domeniul NH2-terminal, s-a observat că prin legarea ionilor de cupru se formează o structură helicală ceea ce ar favoriza formarea proteinei anormale. Ionii metalelor tranziţionale redox-active cum sunt cupru şi fierul, prezintă o importanţă semnificativă în procesul neurodegenerării, deoarece intră în structura unor enzime, iar deficienţa lor poate duce la apariţia unor disfuncţii la nivelul sistemului nervos central, generate de producerea de radicali liberi de oxigen şi stress-ul oxidativ. Există numeroase dovezi în sensul că PrP are activitate superoxid dismutazică (SOD), concluzie rezultată din faptul că celulele lipsite de PrP au o sensibilitate crescută la stress-ul oxidativ datorită activităţii scăzute sau chiar absente a SOD. Această activitate este facilitată de legarea ionilor de cupru iar celulele în care proteina prionică este truncată şi nu prezintă capătul NH2-terminal, prezintă o deficienţă a SOD, deoarece ionii de cupru se leagă în special de acest capăt.. In plus, ionii altor metale (în special ionii metalelor grele), pot media, prin fixarea lor la nivelul unui situs specific din proteină, neurotoxicitatea, favorizând formarea de agregate şi, implicit, apariţia bolii. De asemenea, s-a sugerat că această proteină joacă un rol important în reglarea apoptozei, cu distrugerea nivelului celular normal al PrP în cursul infecţiei, conducând ireversibil la moarte celulară. 

Mecanismul formării PrPSc
Formarea PrPSc este rezultatul procesului de conversie al structurilor (-helicale prezente în structura secundară a proteinei celulare, în structuri (-pliate caracteristice proteinei scrapie. Studii realizate cu peptide sintetice au sugerat că o regiune din PrP, cuprinsă între resturile de aminoacizi 108-121, poate determina formarea de legături (-pliate în izoforma patogenă, PrPSc. Această regiune pare a fi necesară pentru formarea PrPSc, deoarece deleţia ei previne formarea PrPSc în timp ce deleţia altor regiuni situate în amonte sau în aval de această regiune, permite formarea acesteia. Procesul de conversie implică doar o schimbare în topologia proteinei, fără a avea vreun efect asupra compoziţiei în amioacizi. In acest proces de conversie, s-a dovedit că, din întreaga structură a proteinei celulare, un rol important îl are, datorită plasticităţii sale crescute, domeniul NH2-terminal, care permite formarea unor structuri helicale. In ceea ce priveşte identitatea factorului care determină acest proces, există mai multe ipoteze, mai mult sau mai puţin argumentate.

Dintre toate modele propuse, cel mai vehiculat este acela că proteina nativă se găseşte în mod normal într-un echilibru cu un ansamblu de de proteine care prezintă modificări conformaţionale minore – precursori monomerici ai PrPSc. Aceşti precursori pot interacţiona între ei cu eficienţă scazută şi reversibil, până când se formează un miez oligomeric infecţios şi stabil. Când este atinsă o mărime critică, precursorii monomerici ai PrPSc se pot adiţiona la această structură într-un mod ireversibil, pentru a permite mărirea particulei PrPSc. Particula infecţioasă se poate apoi “reproduce” prin ruperea în particule mai mici şi stabile. Cele patru etape (a) starea de echilibru dintre PrPc şi PrPSc, b) interacţia precursorilor, c) “reproducerea” şi d) formarea unei particule stabile) ale acestui proces sunt schematizate în figura de mai jos.

Figura 2. Etapele propagării prionului.
Când cantitatea de PrPSc depozitată atinge un nivel critic, se declanşează o cascadă auto-catalitică, care de obicei este ireversibilă şi care determină modificarea proteinelor normale nou sintetizate. In cazul maladiilor prionice, aceste depozite nu sunt distruse, ceea ce duce la acumularea lor în celule, determinând vacuolizarea şi necroza acestora. S-a constatat că în acest proces de conversie, PrPSc funcţionează ca matriţă pentru formarea unor noi molecule PrPSc.

Graham S. Jackson şi colab. (2000), au urmărit experimental schimbarea conformaţiei proteinei PrPC în cursul procesului de conversie. Pentru aceasta, ei au incubat PrPc, marcată cu 32S, cu un exces de PrPSc şi au observat că se produce o proteină de novo, rezistentă la proteinaza K, pe care au desemnat-o PrPRES. După digestia cu protează, se observă că mobilitatea PrPRES în gel de elecrtoforeză SDS-PAGE este crescută, ceea ce indică o scădere a masei moleculare, punând în evidenţă faptul că are loc o schimbare conformaţională în proteina prionică celulară, în cursul procesului de conversie. 

Unii autori sugerează că procesul de conversie poate fi indus şi de factori fiziologici, cum ar fi valoarea pH-ului, creşterea temperaturii sau nivelul diferit de glicozilare al proteinei normale. De asemenea, există unele supoziţii, precum că în procesul de conversie PrPc(PrPSc ar fi implicaţi anumiţi cofactori, unii dintre aceştia aparţinând familiei de proteine chaperone. Telling şi colab. (1996), arată că există un alt factor auxiliar, numit “proteina X”, care facilitează această conversie prin legarea sa la un epitop discontinuu de la nivelul PrPc.

Se ştie cu siguranţă faptul că formarea PrPSc este un proces posttranslaţional, care are loc doar după ataşarea PrPc la membrana neuronală. Daude şi colab. (1997) au arătat că în cazul formelor ereditare, acest proces are loc chiar la nivelul reticulului endoplasmic, înainte ca proteina normală să fie ancorată de membrană. Indivizii respectivi moştenesc direct forma mutantă, ceea ce explică absenţa plăcilor amiloide la nivelul ţesutului cerebral. 

Alte ipoteze 

Au fost propuse variate ipoteze pentru a explica mecanismul care determină distrugerea celulelor neuronale şi aspectul spongios al creierului. Acestea includ printre altele: efectul neurotoxic manifestat de o regiune a proteinei prionice, care cuprinde resturile de aminoacizi 106-126, precum şi stress-ul oxidativ crescut la nivelul neuronilor ca urmare a depleţiei PrPC, care se presupune că funcţionează ca un antioxidant. 

In cazul celor mai multe proteine globulare are loc o pliere a monomerilor care duce la formarea unei conformaţii stabile. Când plierea este incorectă sau când apare o schimbare conformaţională, ca urmare a substituţiei unui aminoacid, a unei modificări chimice, sau a unor factori necunoscuţi, proteinele nu pot fi degradate şi se agregă sub forma unor plăci amiloide. 

Maladiile prionice apar ca urmare a unor fenomene destabilizatoarea a structurii proteinei prionice normale, care o predispun la formarea de agregate. Interacţia dintre PrPc şi PrPSc ar putea fi facilitată de o mutaţie, de legarea unui ligand sau a unei co-proteine. 

Studii realizate pe şoareci transgenici au arătat că nici o deleţie care are loc în amonte de aminoacidul din pozitia 106 a PrPC, nu determină apariţia unei maladii prionice, şoarcele manifestând un fenotip normal, în timp ce orice deleţie (mutaţie punctiformă) apărută în orice poziţie după situs-ul 106, conduce la ataxie severă precum şi pierderea celulelor neuronale, simptome (şi patologie) complet absente la şoarecii ablated (şoareci care prezintă o alogenă cu deleţie înaintea situs-ului 106). Aceste dovezi conduc la ipoteza că PrP şi o structură omoloagă sunt în competiţie pentru un acelaşi ligand.

Gena PrP

Proteina prionică normală este sintetizată pe baza informaţiei genetice conţinută într-un fragment de ADN care se găseşte atât în celulele normale cât şi în cele infectate, unde determină sinteza unei proteine normale, neprionice. Această genă, la om, este localizată pe braţul scurt al cromozomului 20.

La mamifere, gena are trei exoni şi un ORF (open reading frame) care este implicat în codificarea acestei proteine. Inactivarea sau deleţia acestui ORF, în cele mai multe cazuri, are un efect nesemnificativ în dezvoltarea pre şi neonatala a şoarecilor, deşi se ştie că expresia PrP este o condiţie necesară, dar nu suficientă, pentru propagarea particulelor infecţioase.

La hamsterul sirian, gena prezintă doi exoni separaţi de un intron de 10 kb. Exonul 1 codifică o porţiune din secvenţa leader, situată la capătul 5’, care va fi netranslată, în timp ce exonul 2 codifică pentru un ORF şi secvenţa 3’ netranslatată. La şoarece, oi şi şobolan, gena conţine trei exoni, exonul trei fiind analog exonului doi de la hamster. Promotorii genei de la hamster şi şoarece conţin regiuni bogate în G-C, repetate de un număr mare de ori şi sunt de lipsiţi de cutia TATA. Aceşti nonameri G-C, reprezintă un motiv care poate funcţiona ca un sit de legare pentru factorul transcripţional Sp1. Analiza comparativă a cromozomului 20 la om (braţul scurt), pe care se găseşte gena, şi a cromozomului 2 la şoarece, a scos în evidenţă faptul că cele două regiuni sunt omoloage, ceea ce înseamnă că această genă este conservată în evoluţie. 

La păsări, gena conţine un singur exon la nivelul căruia se găseşte un ORF, ceea ce elimină posibilitatea formării PrPSc printr-un splicing alternativ.

Gena umană PRNP conţine un singur ORF care codifică o proteină de 253 de aminoacizi. Această proteină este procesată posttranslaţional, astfel încât are loc o rearanjare a unei secvenţe de 22 de aminoacizi de la capătul NH2-terminal. Acelaşi lucru se întâmplă la capătul COOH, unde 23 de aminoacizi sunt rearanjaţi în cursul adiţiei unui glicofosfatidil inozitol (GPI) care ancorează proteina de membrana celulară. Au fost studiate o mulţime de variante ale proteinei PrP, din punct de vedere al compoziţiei chimice, la mai multe specii şi s-a constatat că doar secvenţa proteinică de la pui diferă considerabil de cea umană. Din acestea se trage concluzia că există un grad înalt de conservare în seria animală şi că anumite funcţii s-au păstrat de-a lungul evoluţiei. 

Maladii prionice la om pot fi considerate afecţiunile în care fiecare individ prezintă un progresiv declin subacut sau cronic al funcţiilor cognitive şi motorii. De obicei, pacienţii cu vârsta cuprinsă între 40-80 de ani, manifestă trăsături clinice care permit stabilirea diagnosticului premorbid al maladiilor prionice, în special cei cu CJD. 

Faptul că 10% din aceste maladii sunt ereditare, duce la concluzia că fondul genetic joacă un rol important. Mutaţiile au loc la nivelul ORF-ului sau în regiunea codificatoare a genei, iar acest lucru a fost observat la toţi pacienţii cu maladii prionice moştenite. Ipoteza că sindromul GSS ar putea fi transmis la maimuţe, a fost emisă prima dată când s-a presupus că scrapia, CJD si alte maladii prionice ar fi determinate de un virus. Când s-a descoperit că mutaţia la nivelul codonului 102 din gena umană, în urma căreia prolina este înlocuită cu leucina este legată de apariţia maladiei GSS, s-a formulat ipoteza că maladiile prionice sunt atât infecţioase cât şi genetice. Această mutaţie poate fi cauzată de deaminarea, în linia germinală, a unei insule CpG metilate, ceea ce duce la substituţia unei timine cu o citozină. 

S-a constatat, atât la om cât şi la animale, că mutaţiile au loc în anumite poziţii şi că fiecare din aceste mutaţii este asociată cu un anumit fentip. De exemplu, mutaţia la nivelul codonului 102 din gena umană este asociată cu inducerea GSS, mutaţia aminoacidului din poziţia 129 a secvenţei proteinice predispune la CJD atât sporadic cât şi ereditar, dubla mutaţie din poziţiile 178 şi 200 este asociată cu un alt fenotip GSS etc. De asemenea, s-a observat că un fenotip de CJD poate fi cauzat de inserţiile unor octarepetiţii. Adiţia a 2, 4, 5, 6, 7, 8 şi chiar 9 repetiţii la cele cinci prezente în mod normal, au fost identificate la indivizi care prezentau CJD ereditar; deleţia unei asemenea repetiţii nu este corelată cu apariţia bolilor neurodegenerative. Mutaţia punctiformă de la nivelul codonului 178 este corelată cu instalarea FFI (insomina familială fatală). 

Analizele de genetică moleculară au scos în evidenţă polimorfismele de la nivelul genei PrP. Polimorfismul din poziţia 129 pare a fi capabil să influenţeze expresia maladiilor prionice nu numai în formele ereditare dar şi în cele sporadice sau infecţioase. 

Formele sporadice se referă în special la cazurile de CJD şi posibil, (într-o mică măsură), la cele de GSS. In cazul acestor pacienţi nu s-au identificat mutaţii la nivelul genei. Modul de apariţie a maladiei la aceşti indivizi nu este cunoscut; se presupune că ar putea avea loc o transmitere a factorului etiologic pe orizontală (între indivizii aceleiaşi specii sau aparţinând la două specii diferite), ca urmare a unor mutaţii somatice la nivelul ORF-ului genei PrP sau prin conversia spontană a PrPc în PrPSc. Toate mutaţiile punctiforme identificate la nivelul genei PrP, au loc fie în secvenţe din interiorul, fie din apropierea unei regiuni din structura secundară a PrP, şi, în felul acesta, determină destabilizarea structurii proteinei prionice. 

Concluzii

Deşi cunoscute de sute de ani, maladiile prionice reprezintă încă un domeniu puţin cunoscut din punct de vedere biologic şi medical fiind necesare, încă, numeroase studii şi cercetări pentru stabilirea cu exactitate a cauzelor şi a mecanismului care determină apariţia acestor boli. Faptul că există numeroase variante ale acestor boli, şi că pot fi de natură diferită, reprezintă o barieră în realizarea acestui obiectiv.

Ipotezele formulate pentru descifrarea mecanismului acestor boli arată că acesta este comun atât la om cât şi la animale şi că la baza lui se află procesul de conversie a PrPc în PrPSc.

Acest proces de conversie poate fi indus de o serie de factori, atât endogeni cât şi exogeni, şi constă în schimbarea conformaţională a proteinei normale (conversia structurilor (-helix în (-pliate) fără a afecta în nici un fel compoziţia chimică a acestor proteine.

Un rol important în acest proces îl au mutaţiile de la nivelul genei care codifică proteina normală; acestea au loc în poziţii fixe şi sunt corelate cu anumite fenotipuri. 

Deşi PrP este implicată în procesul neurodegenerativ, rămâne neclar dacă neurotoxicitatea PrPSc sau pierderea funcţiei PrPc (de exemplu activitatea superoxid dismutazică), este determinantul major al manifestărilor clinice.

Există multe întrebări la care nu s-au găsit încă răspunsuri în ceea ce priveşte relaţia dintre structura şi funcţia acestei proteine prionice.

